**Programajánló**

**Planet Budapest 2023 Expó és Élményprogram**

**Két esztendő után újra megrendezésre kerül a Planet Budapest 2023 rendezvény, amely Közép-Európa legnagyobb fenntarthatósági eseménye.** Magyarország legzöldebb egyetemével, a Pécsi Tudományegyetemmel is találkozhatnak az érdeklődők ezen az egyedülálló kiállításon, ahol **szakmai, üzleti és edukációs programokon keresztül kaphatnak kézzelfogható megoldásokat bolygónk sérülékeny rendszerének helyreállításához.**

**A Pécsi Tudományegyetem saját standján, valamint az egyetemi agóra területén a Magyar Egyetemek Fenntarthatósági Platform partner egyetemeivel közös helyszínen, az alábbi programokkal várja a látogatókat:**

***PTE stand***

***2023. 09.27. szerda***

* **10:00 – 16:00** **Megújuló Energiák Nemzeti Laboratórium** (MENL): Tudomány és technológia egy fenntarthatóbb jövőért - Pécsi Tudományegyetem, mint Konzorciumvezető

MENL bemutatása: A Nemzeti Energia és Klímatervben, valamint a Nemzeti Energiastratégiában a dekarbonizációs célok hangsúlyosan jelennek meg. Annak érdekében, hogy Magyarország a „Zöld Gazdaság” térhódításának nyertese legyen, létre kell hozni azt a tudásbázist és kompetencia együttest, amelyek lehetővé teszik, hogy a hazai gazdasági szereplők versenyképesek legyenek a különféle dekarbonizációs technológiák terén. Ennek érdekében a Nemzeti Laboratórium kiépíti a kislábnyomú energiatechnológiák, különösen a H2 előállítás/szállítás/tárolás/felhasználás és a CO2 hasznosítás (CCU) tudományos és technológiai, jogi, gazdasági, és iparjogvédelmi bázisát. A két technológia-csoport egymással párhuzamosan, egymást támogatva jelentős szerephez juthat az ágazati integrációban, a hazai ellátásbiztonság erősítésében, és a dekarbonizációs célok elérésében.

* **10:00 – 16:00 PTE Cleantech Program:** A PTE Cleantech Programjának bemutatása, melynek keretében vállalkozásokkal működik együtt a karbonsemlegességet elősegítő fejlesztések megvalósításán - többek között a hidrogén technológia, geotermia, energiahatékony építészet, vízgazdálkodás, elektromos közlekedés, hulladékgazdálkodás, biodiverzitás fenntartása terén. A Cleantech and Green Economy Research and Innovation Center szervezetfejlesztési projekt legfőbb célkitűzése, hogy a Pécsi Tudományegyetem műszaki, természettudományi, üzlet- és gazdaságfejlesztési tématerületeken felhalmozódott kutatási és fejlesztési kapacitására alapozva létrehozzon egy stratégiai jelentőségű, Magyarország versenyképességét növelő, hosszú távú és fenntartható vállalati-felsőoktatási együttműködések támogatását intézményesítő, karok közötti, interdiszciplináris, önálló szervezeti egységet. Tervek között szerepel, hogy egy kompetencia központ keretein belül piaci megalapozottságú kutató-fejlesztő és innovációs kapacitás létesüljön a Pécsi Tudományegyetemen, hidrogéngazdaság, építési és technológiai hulladékok újrahasznosítása, alternatív nyersanyagok és termékek fejlesztése, valamint gépipar 4.0 / környezet szempontú tervezés és gépgyártás-technológia fejlesztés témakörökben.

***2023. 09.27 – 29. szerda – péntek***

* **10:00 -18:00 PTE Kutatáshasznosítási és Technológia Transzfer Főosztály (PTE KTTF):** A standon szerdától péntekig várják az érdeklődő vállalkozásokat a Pécsi Tudományegyetem Kutatáshasznosítási és Technológia Transzfer Főosztályának innováció menedzserei, akik tájékoztatást adnak az Egyetem kutatási irányairól, technológiai ajánlatairól, szellemi termék portfóliójáról, az Egyetemmel közös pályázati lehetőségekről, s ezek lebonyolítási módjáról.

***2023. 09.27 – 30. szerda – szombat***

* **10:00 – 18:00** **PTE Zöld Egyetem Program (PTE ZEP) bemutatása** - a fenntartható fejlődési célok megvalósítását célzó zöld innovációk katalizátora

PTE ZEP bemutatása / kvíz (Játssz velünk és ismerd meg a PTE ZEP munkáját!): Széleskörű tudásbázisával a PTE elkötelezett támogatója a fenntarthatósági törekvéseknek. A PTE ZEP program missziója, hogy minden fenntarthatóságra irányuló jó gyakorlatot, újítást, kezdeményezést, helyi szakpolitikát támogasson, a tudomány és az oktatás segítségével formálja, valamint erősítse az ökológiai tudatosságot. Komoly erőfeszítéseket tesz a fenntartható fejlődési célok elérése érdekében, mint a PET-mentes Egyetem koncepció megvalósítása, a szelektív hulladékgyűjtés kiterjesztése, az energia- és víztakarékos megoldások alkalmazása, a megújuló energiaforrások, az elektromos autó flotta arányának növelése, valamint a zéró emissziós közlekedés népszerűsítése. Aktív szerepet tölt be a fenntarthatósággal foglalkozó kurzusok, illetve kutatások számának növelésében és továbbra is nagy hangsúlyt kap az egyéni és közösségi szemléletformálás.

* **10:00 – 18:00 GREEN AURA projekt bemutatkozása**: A PTE és Pécs város energiahatékonysági, klímavédelmi fejlesztéseinek bemutatása innovatív vizuális eszközökkel

A Pécsi Tudományegyetem és Pécs „zöld” infrastruktúrájának és fejlesztéseinek bemutatása, kiterjesztett valóság segítségével. A terepasztalon elhelyezett QR kód jellegű markerek mögött, okostelefonról működő applikációval jelenik meg az a virtuális tartalom, amely segít eligazodni az érdeklődőknek a pécsi „zöld” fejlesztések világában, egyben szemléletüket is formálva, ötleteket adva a fenntartható hétköznapi működéshez. A résztvevők a hőerőműtől az egyetemen át, egészen a vízmű biogázüzeméig megismerhetik, hogy milyen fenntarthatósági célú fejlesztések indultak, és készültek el Pécsen az elmúlt években.

***2023. 09. 28. csütörtök***

* **10:00 – 18:00 DRYvER projekt és DryRyvers app bemutatása:** A DRYRIVERS egy "citizen science," azaz közösségi tudomány alkalmazás, amely segítségével minden okostelefon-felhasználó, aki élvezi a természetjárást és a szabadtéri tevékenységeket, hozzájárulhat a vízfolyások kiszáradásának feltérképezéséhez és jobb megértéséhez azáltal, hogy dokumentálja a vízfolyások aktuális hidrológiai állapotát.
* **10:00 – 18:00 PTE Szőlészeti és Borászati Kutatóintézet (PTE SZBKI) - Pécsi Egyetemi Borbirtok bemutatása:**

1. Genetikai erőforrások fenntartása és fejlesztése a klímaváltozáshoz alkalmazkodva

2. Gombabetegségekkel szemben ellenálló új innovatív fajták nemesítése

3. PTE csemegeszőlő ökokert, kutatási, öntözési kísérletek, termesztés-technológiák bemutatása és bevezetése az oktatásba (PTE Szőlész-borász BSc mérnök képzés)

***2023. 09. 29 – 30. péntek – szombat***

* **10:00 – 18:00 PTE Közgazdaságtudományi Kar - Egyetemi Fenntarthatósági Index kérdőíves felmérés:** Kíváncsiak vagyunk a véleményedre! (hallgatókat kérdezzük): Egyetemi Fenntarthatósági Index kérdőíves felmérés.

***2023. 09. 30. szombat***

* **10:00 – 18:00 PTE Általános Orvostudományi Kar - Dr. Balogh Erika, tanársegéd:** "A dohányzás veszélyei" tanácsadás+ tájékoztatás + kvíz

***Szekcióterem***

Magyar Egyetemek Fenntarthatósági Platform (MEFP)

***2023. 09. 29. péntek***

* **15:30 – 16:00** **PTE Egészségtudományi Kar - Dr. Szabó Zoltán, adjunktus:** "Mit tehet a táplálkozástudomány a cége sikeréért?" Előadás + táplálkozási ajánlás + tanácsadás
* **16:00 – 17:00 PTE Műszaki és Informatikai Kar - Dr. Dittrich Ernő, adjunktus:** "Megoldás a klímaváltozásra" - Könyvbemutató előadás

***2023. 09. 30. szombat***

* **13:30 – 14:20 PTE Egészségtudományi Kar - Dr. Polyák Éva, adjunktus:** "Élelmiszerellátás és fenntarthatóság" kerekasztal-beszélgetés
* **14:20 – 14:40 PTE Bölcsészet- és Társadalomtudományi Kar - Dr. Farkas Judit, egyetemi docens:** "Környezeti kérdések - közösségi válaszok" könyvbemutató előadás

**A rendezvény ingyenes, regisztráció nélkül is látogatható, azonban a Planet Expo szakkonferenciái és workshopjai, valamint a Heroes of the Future programjai előzetes regisztrációt igényelnek.**

**A regisztrációs felület** [**ITT**](https://planetbudapest.hu/programok) **érhető el.**

**További információ a** [Planet Budapest 2023](https://planetbudapest.hu/) **és a** [PTE Zöld Egyetem](https://zoldegyetem.pte.hu/hu/hirek/planet_budapest_2023) **weboldalán található.**